o
Derek Prince
Naiset seurakunnassa
Ohjelma 1
Aiheemme on "Nainen seurakunnassa".
Olen matkustellut ympäri maailmaa
ja tavannut tuhansia ihmisiä eri taustoista ja kulttuureista,
mutta erityisesti länsimaissa naiset tuntuvat olevan
katkeria ja vihaisia miehille.
Naiset tuntevat, että heitä on petetty, sorrettu ja kohdeltu väärin.
Itse en tietääkseni ole sortunut tähän.
Omassa kulttuuritaustassani ei ollut tuollaisia asenteita naisia kohtaan.
En tiennyt naisista mitään kuin vasta vuosia myöhemmin.
Kuitenkin kaikkien miesten puolesta pyydän anteeksi kaikilta naisilta,
jotka tuntevat tulleensa loukatuiksi ja sorretuiksi.
Epäilemättä vuosisatojen aikana monen monia naisia on sorrettu.
Siitä ei ole epäilystäkään.
Naisten on kuitenkin hyvä tietää, että he eivät ole ainoita, joita on sorrettu.
Valitettavasti ihmiskunta on syntiinlankeemuksesta lähtien
kokenut sortoa ja epäoikeudenmukaisuutta.
Vahvat ovat sortaneet heikkoja,
rikkaat köyhiä ja koulutetut kouluttamattomia.
Poikkeuksiakin on.
Kun naisena koet, että sinua tai sukupuoltasi on kohdeltu väärin,
olet todennäköisesti oikeassa. Muistakaa kuitenkin,
että se on vain yksi mustan kuvan musta alue.
Syy on ihmisen lankeemus.
Joku sanoi taannoin nasevasti: "Elämme langenneessa maailmassa".
Kaikkien ongelmien perussyy on,
että olemme langenneet pois Jumalan armosta.
Armon sijasta olemme langenneet syntiin.
Olemme sodassa Luojaamme vastaan.
Kuitenkin meillä on jonkinlainen kuva siitä, miten asioiden kuuluisi olla.
Me turhaudumme kerta toisensa jälkeen,
kun asiat eivät suju niin kuin niiden pitäisi.
Muistakaa, että se johtuu siitä, että elämme langenneessa maailmassa.
Maailmassa on paljon enemmän vanhurskauttamattomia
kuin vanhurskaita. Useimpien elämässä on
enemmän surullisia kuin iloisia päiviä.
Niin monet asiat menevät koko ajan päin honkia.
Vanhoissa saduissa kerrottiin romanttisista pareista,
jotka menivät naimisiin ja elivät onnellisina elämänsä loppuun asti
(engl saduissa he "elivät ikuisesti"). Taitaa olla palturia.
Kukaan ei elä iän kaiken ja monet eivät lainkaan onnellisina.
Minulla oli onnellinen avioliitto 30 vuotta,
mutta onnellisinkin avioliitto päättyy hautajaisiin.
Nämä ovat elämän vakavia ja ikäviä totuuksia,
jotka meidän on kohdattava.
Kun koet, että sinua on kohdeltu kaltoin,
muista, että niin on monia muitakin.
Olen pahoillani, jos olen aiheuttanut harmia,
mutta en todellakaan ole naisten vihaaja.
Sitä ongelmaa minulla ei ole koskaan ollut.
Pyrin opetuksessani objektiivisuuteen.
Miten onnistun, te saatte päättää.
Ennen kuin menemme itse aiheeseen,
on tärkeää katsoa profeetallista taustaa.
2 Piet 1:19 Pietari sanoo:
"Siksi me voimme entistä lujemmin luottaa profeetalliseen sanaan.
Ja hyvin teette tekin, jos kiinnitätte katseenne siihen
kuin pimeässä loistavaan lamppuun, kunnes päivä sarastaa ja
kointähti syttyy teidän sydämessänne."
Sanat on osoitettu kaikille kristityille.
Meillä on profeetallinen sana, teemme hyvin kun
kiinnitämme siihen katseemme kuin pimeässä loistavaan lamppuun.
Ellemme kiinnitä katsettamme profeetalliseen sanaan,
olemme pimeässä ilman lamppua.
Ainakin kolmasosa Raamattua on profetiaa.
Jos profetioita ei huomioida ja ne jätetään pois eikä välitetä niistä,
menetetään kolmannes Jumalan Sanasta.
Miten siinä voisi ihminen menestyä?
Ellette käytä hyväksenne valoa, joka on annettu teille
profeetallisen sanan kautta, niin joudutte vaeltamaan pimeydessä
ja sillä on kaksi vaikutusta. Et tiedä minne olet menossa
etkä ymmärrä mitä ympärilläsi tapahtuu.
Vain ne, joilla on profeetallisen sanan valo, tietävät tarkoin
minne ollaan menossa ja he voivat ymmärtää hämmentäviä asioita,
joita ympärillämme tapahtuu.
Katsomme tiettyä profetiaa, joka liittyy läheisesti aiheeseemme.
2 Tes 2:3.
Kirje käsittelee antikristuksen tuloa.
Paavali varoittaa, että antikristus ei tule ennen kuin
jotain muuta on tapahtunut ensin.
Jos tuo "jotain muuta" ei ole tapahtunut ensin, niin tiedämme,
ettei antikristus tule heti.
2 Tes 2:3 sanoo antikristuksen tulosta näin:
"Älkää antako kenenkään millään tavoin johtaa itseänne harhaan.
Ennen tuota päivää tapahtuu näet uskosta luopuminen ja
ilmaantuu itse laittomuus ihmishahmossa, kadotuksen ihminen."
"Laittomuus ihmishahmossa" on antikristuksen yksi nimi.
Paavali sanoo, että älkää luulko, että antikristus tulee
ennen kuin tapahtuu uskosta luopuminen "pois lankeaminen".
Uudemmissa käännöksissä se on "kapinallinen" ja "apostasia".
Ennen antikristuksen tuloa tapahtuu siis uskosta luopuminen.
Paras käännös on "apostasia", kreikaksi "uskosta luopuminen".
Muualla UT:ssa 'apostasia' on vain Apt 21:21:ssä
kun juutalaiset syyttävät Paavalin opetusta
luopumiseksi Mooseksen laista.
Sana tarkoittaa "selän kääntämistä, kapinaa ja
tottelemattomuutta Jumalan ilmoitettua totuutta kohtaan".
Antikristus ei Paavalin mukaan tule ennen kuin tämä tapahtuu.
Itse asiassa seurakunnan uskosta luopuminen
avaa tien antikristukselle, koska Jumala on säätänyt niin,
että seurakunnan, joka on Hänen hallintoelimensä maan päällä,
tehtävä on pitää maailman laittomuus loitolla.
Mutta kun seurakunnan ote pettää ja se luopuu uskosta,
niin mikään ei estä laittomuutta pääsemästä valloilleen.
Siksi näyttää siltä, että laittomuus saa yhä enemmän valtaa,
koska seurakunta on luopumassa uskosta.
Seurakunta on hylännyt selvästi ilmoitetun Jumalan Sanan,
mikä on johtanut kapinaan Jumalaa vastaan.
Tästä on dramaattisia esimerkkejä historiassa.
Kun seurakunta lakkaa olemasta Jumalan "jarru" maan päällä,
laittomuus pääsee valloilleen.
Otan yhden esimerkin. 1800-luvun lopulla saksalaiset teologit kehittivät
"uuden teologian" Se ei ole yhtään uudempi kuin Eedenin puutarha,
mutta tällä nimellä he sitä kutsuivat.
"Uudessa teologiassa" VT:ia ei tule ottaa todesta;
se on palasista rakennettu myytti-, historia- ja runokokoelma,
mutta ei selkeästi Jumalan Sanaa.
Se synnytti Euroopassa aallon, joka velloi koko maailmaan.
Kun Saksan kirkko luopui uskosta, se avasi tien
pahuuden ja laittomuuden tulvalle, josta kärsimme yhä.
Toinen asia tapahtui 1910. Saksan kirkon johtajat julkaisivat lausuman,
jossa he kielsivät helluntailiikkeen. He sanoivat sen olevan saatanasta.
Kiitos Jumalan, muutama vuosi sitten Saksan kirkon johtajat
pyysivät julkisesti anteeksi.
Mutta teologien luopuminen uskosta
ja kirkon johtajien Pyhän Hengen hylkääminen
avasivat tällä välin tien laittomuuden tulvalle.
Nimeän näiden tapahtumien kaksi tuotetta: Karl Marx ja Adolf Hitler.
Noiden kahden saksalaisen miehen nousu
on suoraa seurausta Saksan kirkon uskon horjumisesta.
Ja Paavali sanoo, että tapahtuu uskosta luopuminen,
lankeaminen pois, Jumalan totuuden tahallinen hylkääminen.
Nykyisin uskosta luopumista sanotaan "humanismiksi"
Humanismin feminiini muoto on "feminismi".
Toinen on uskosta luopumisen mies-, toinen naismuoto.
Se pohjautuu jo Aatamin ja Eevan kiusaukseen, kun saatana sanoi:
"teistä tulee Jumalan kaltaisia, niin että tiedätte sekä hyvän että pahan".
Se kiusasi esivanhempiamme ottaman Jumalan valtuudet
tietää mikä on hyvää ja mikä pahaa.
Juuri tätä on humanismi.
Se ottaa Jumalalta pois valtuudet asettaa
absoluuttiset moraali-, vanhurskaus- ja totuusnormit.
Sen sijaan ihminen sanoo: "me asetamme omat normimme.
Me päätämme mikä on hyvää, mikä pahaa, mikä totta, mikä valetta,
mikä oikein ja mikä väärin".
Minun mielestäni voimakkain valloilleen päässyt
saatanan voima on humanismi. Jos meillä olisi aikaa,
voisimme jäljittää humanismin seurauksia tilanne tilanteelta.
Mutta oveluudessaan humanismi ei näyttäydy heti
niin pahana kuin mitä se on.
Kuten totesin, enkä pyydä sitä anteeksi,
feminismi on humanismin feminiinimuoto.
Ehkä kysyt: "Miksei saatana kehittele uutta kiusausta?"
Kerron syyn. Koska vanha toimii aina.
Sukupolven toisensa jälkeen se on onnistunut
viekoittelemaan ihmisiä ottamaan vastuun, joka kuuluu vain Jumalalle.
Luonteenpiirre, jota se käyttää hyväkseen on aina sama: YLPEYS.
Sanon teille kaikille, että ylpeys on vaarallisin piirre elämässämme.
Seurakunnan uskosta luopumisen ja laittomuuden seurauksena
laittomuus on tunkeutunut ihmiskuntaan.
Jeesus ennusti, että näin tulee käymään.
Mat 24:12:ssa Jeesus antaa vihjeitä siitä,
mitä tulee tapahtumaan aikojen lopulla.
Hän puhuu kristittyjen vainosta, monet kristityt luopuvat,
vääriä profeettoja ilmaantuu ja sitten jakeessa 12 Hän sanoo:
"Ja kun laittomuus lisääntyy, monien rakkaus kylmenee".
Kreikan sana rakkaus on tässä "agape",
joka normaalisti tarkoittaa kristillistä rakkautta.
Jeesus varoittaa, että maailmaan syntyy sellainen laittomuuden ilmapiiri,
että jopa kristittyjen rakkaus hupenee ja häviää.
Tällaista laittomuutta on jo nykyisin.
Onko teistä kukaan lukenut päivän sanaa kirjasesta
"Joka päivä Jeesuksen kanssa", jonka tekijä on Selwyn Hughes.
Hän on walesiläinen.
Ruth ja minä olemme lukeneet sitä säännöllisesti vuosia.
Tämän päivän tekstikommentti on Rom 12:2:
"Älkää mukautuko tämän maailman menoon,
vaan muuttukaa, uudistukaa mieleltänne."
Hänen kommenttinsa tästä sopii hyvin siihen, mitä sanoin.
Kristillinen kirkko on aina ollut vaarassa,
kun maailma on aivopessyt sitä,
mutta nyt se vaara on entistä ilmeisempi.
Maallistumisen (humanismin) lonkerot ovat levittäytyneet laajalle
niin, että huomaamattamme ajattelemme elämän ydinasioista
samalla tavoin kuin maailma.
Tarkoitan asioita, jotka ovat meille tärkeitä.
J.B. Phillips kääntää päivän tekstin näin:
"Älä anna maailman rutistaa sinua muottiinsa ulkopuolelta
vaan anna Jumalan muokata mielesi sisäpuolelta".
Tämä on vakava varoitus.
Minne tahansa menen, varsinkin länsimaissa,
näen, kuinka kirkkoa puserretaan maailman ajattelumuottiin.
Kun ajattelemme väärin, silloin myös elämme väärin.
Olemme kaikki kuulleet Raamatun kääntämisestä nykykielelle,
mikä on ihan ok. En ole lainkaan sitä vastaan,
mutta sanoin Ruthille: "Onko moderni käännös
mahdollista ilman modernia ajattelua?"
On, mutta kääntäminen vaatii erityistä erottelukykyä.
Jotkut uudet käännökset mukautuvat uuteen ajatteluun.
Tämä universaali kapina herättää
Jumalan pelättävimmän tuomion, mitä voimme kuvitella.
Oikeastaan emme edes pysty kuvittelemaan tuomion kovuutta.
Kuinka moni teistä uskoo, että Jumala tulee tuomitsemaan maailman?
Uskotteko? Monet toimivat ikään kuin tuomio olisi
merkityksetön eikä sitä tulisi ollenkaan.
Jes 24:4-6 kuvaa uhkaavaa maailman tuomiota.
Jae yksi on ihmeellistä luettavaa.
"Katso, Herra hävittää maan ja autioittaa sen,
runtelee sen kasvot ja lyö hajalle sen asukkaat."
Se oli alkujae. Jatkamme jakeilla 4,5 ja 6.
"Maa kulottuu ja kuivuu, maanpiiri riutuu ja kuivuu,
sen kopeat asukkaat nääntyvät.
Maa muuttuu saastaiseksi jalkojen alla,
sillä sen asukkaat ovat hylänneet lain,
muuttaneet säädökset, rikkoneet ikuisen liiton.
Siksi kirous syö maan, sen asukkaat ovat lohduttomia.
Maan asukkaat poltetaan, vain harva jää jäljelle ihmisen suvusta."
Miltä tämä mahtaa teistä tuntua?
Minun mielestäni juuri näin tulee tapahtumaan.
Mutta miksi?
Mikä saa Jumalan tuomitsemaan koko maailman
näin hirvittävällä tavalla? Vastaus on kolmiosainen.
Jae 5: "Maa muuttuu saastaiseksi jalkojen alla,
sillä sen asukkaat ovat hylänneet lain,
muuttaneet käskyt ja rikkoneet ikuisen liiton."
Maailma joutuu syytteeseen kolmesta asiasta:
Olemme rikkoneet lakia kuten Kymmentä käskyä.
Olemme rikkoneet niitä vastaan. Olemme muuttaneet säädökset.
Tämä tarkoittanee säädöksiä, joiden mukaan meidän tulee elää
Jumalan tahdon mukaisesti erityisesti kodissa ja perheessä.
Kolmanneksi, olemme rikkoneet ikuisen liiton,
joka on solmittu Jeesuksessa Kristuksessa.
Luulen, että suurin osa nykyisiä tunnustavia kristittyjä
on rikkonut tuon liiton. Olemme liitonrikkojakansaa.
Kiitos Jumalan, tämä ei ehkä koske teitä, kuulijat.
Useimmat suurimpien kirkkokuntien johtajat ovat julkisesti kieltäneet
neitseellisen syntymän, Jeesuksen Kristuksen ruumiin ylösnousemisen ja
ovat valmiita hyväksymään homoseksuaalien avioliiton.
Olemme toden totta rikkoneet ikuisen liiton.
Siinä syitä Jumalan tuomiolle, josta Jesaja puhuu.
Palaamme puheeni varsinaiseen teemaan,
Jumalan elämää koskeviin säädöksiin.
On kaksi ihmisten välistä perussuhdetta,
joista kaikki muu riippuu:
aviomiesten ja vaimojen välinen suhde
ja vanhempien ja lasten välinen suhde.
Ne ovat Jumalan perussäädöksiä,
aviomiesten ja vaimojen ja vanhempien ja lasten väliset suhteet.
Näiden suhteiden reistailusta koituu laittomuutta ja pahuutta.
Kuka tahansa, joka on tähän syypää, joutuu vastaamaan siitä Jumalalle.
Muistakaa, että aviomiesten ja vaimojen
sekä vanhempien ja lasten väliset suhteet
ovat äärimmäisen tärkeä ja vakava aihe.
Hyvinvointimme riippuu siitä löydämmekö Jumalan tahdon.
Nykyisin puhutaan kulttuurista.
Asiat ovat oikein, koska näin toimitaan tässä kulttuurissa.
Kulttuuri on muuttunut. Sanon vain, että niin todella on.
Mutta kun Jeesus puhui näistä suhteista,
Hän viittasi Jumalan alkuperäiseen tarkoitukseen jo luomisessa.
Mat 19:3-5: "Hänen luokseen tuli myös fariseuksia,
jotka halusivat panna Hänet koetukselle ja kysyivät:
'Saako mies hylätä vaimonsa mistä syystä tahansa?'
Hän vastasi heille: 'Ettekö ole lukeneet, että
Luoja alun perin (alussa) teki ihmisen mieheksi ja naiseksi?'
Ja Hän jatkoi:
'Sen tähden mies jättää isänsä ja äitinsä ja liittyy vaimoonsa,
niin että nämä kaksi tulevat yhdeksi lihaksi.' "
Jeesus sanoi: "Ettekö ole lukeneet, että alussa?"
Ette ehkä tiedäkään, että hepreaksi
1. Mooseksen kirja on juuri "Alussa".
Jeesus viittasi tieten tahtoen 1. Mos:n luomiskertomukseen ja
Hän sanoi: "Tämä on lähtökohta ja tarkoitus".
Myös Paavali, puhuessaan perhesuhteista
ja erityisesti aviomiehistä ja vaimoista,
pohjaa sanansa ikuiseen jumalsuhteeseen.
1 Kor 11:2, ensin jae 3:
"Teidän tulee kuitenkin tietää, että jokaisen miehen pää on Kristus,
naisen (vaimon) pää on mies ja Kristuksen pää on Jumala."
Paavali meni vielä enemmän taaksepäin kuin Jeesus.
Sanomassaan hän otti esiin ikuisen jumalsuhteen
alkaen Jumalasta, Isästä,
Kristuksen, Pojan, kautta mieheen ja vaimoon.
Tätä ketjua ei pysty mikään kulttuuri muuttamaan.
Suhdeketju on ikuinen ja muuttumaton.
On naurettavaa väittää, että muutos johtuisi kulttuurista.
Ihmiset sanovat: "Se on kulttuurisidonnainen juttu".
Totuus on, että kun analysoidaan maailman kulttuureja,
ne pohjautuvat demonisiin menoihin ja taikauskoon.
Miten me voisimme vedota demoniseen malliin,
kun kerran elämme Kristuksessa?
Haluan elää sen mallin mukaan, joka oli jo alussa.
Siitä on alettava, jos haluamme, että elämämme perusta on
järkevä, kestävä ja luotettava.
Otan esiin miehen ja naisen luomisen, 1 Mos 1:26-27:
"Jumala sanoi: 'Tehkäämme ihminen,
tehkäämme hänet kuvaksemme
(tehkäämme-muoto tarkoittaa Isää, Poikaa ja Pyhää Henkeä),
ja hallitkoon hän meren kaloja, taivaan lintuja, karjaeläimiä,
maata ja kaikkia pikkueläimiä, joita maan päällä liikkuu.
Ja Jumala loi ihmisen kuvakseen, Jumalan kuvaksi Hän hänet loi,
mieheksi ja naiseksi Hän loi heidät."
Tämä on kertomus ihmiskunnan alkuperäisestä luomisesta,
miehen ja naisen luomisesta
ja heidät luotiin noudattamaan sääntöjä.
Emme tunne tarkalleen heidän suhdettaan,
mutta alun perin miehen ja naisen tuli
hallita Jumalan luomaa maailmaa.
Sitten kerrotaan syy miksi nainen luotiin.
Miehenä tiedän, että nainen on mysteeri.
Useimmat miehet lienevät samaa mieltä.
Jos haluat tilata Derek Princen opetuksia, -
ota yhteyttä ja pyydä tuoteluetteloamme.
Yhteystietomme näkyvät ruudussa.
Suomennos: Kai Mäkelä